b"\n_START_ARTICLE_\nMare de D\xc3\xa9u de les Arenes\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici rom\xc3\xa0nic d'una sola nau amb absis semicircular sense decoraci\xc3\xb3 externa. Presenta grans contraforts a la fa\xc3\xa7ana de migdia, on es troba l'antic acc\xc3\xa9s del temple, una porta amb arc de mig punt actualment tapiada. Adossada a la paret nord hi ha la casa dels ermitans, de construcci\xc3\xb3 molt posterior i amb coberta d'una inclinaci\xc3\xb3, vers l'esgl\xc3\xa9sia, trencant l'harmonia est\xc3\xa8tica._NEWLINE_L'actual fa\xc3\xa7ana, a ponent, est\xc3\xa0 arrebossada i el campanar, \xc3\xa9s d'espadanya. Aquests dos elements s\xc3\xb3n de construcci\xc3\xb3 moderna. Fins a l'any 1936 hi havia un retaule del segle XVII i una imatge de la Verge, rom\xc3\xa0nica del segle XI, ambd\xc3\xb3s foren destru\xc3\xafts. L'actual imatge \xc3\xa9s una reproducci\xc3\xb3 feta l'any 1941.\n_START_SECTION_\nHist\xc3\xb2ria\n_START_PARAGRAPH_\nLa Capella de la Mare de D\xc3\xa9u de Les Arenes est\xc3\xa0 situada al peu de la muntanya de Sant Lloren\xc3\xa7 de Munt, a la part oriental, i a la banda dreta el riu Ripoll. El lloc de Les Arenes es troba ja citat en documents del segle X i formava part per tant, de la parr\xc3\xb2quia de Sant Feliu del Rac\xc3\xb3. Malgrat no disposar de gaires not\xc3\xadcies del per\xc3\xadode medieval de la zona de Les Arenes, es creu que la pres\xc3\xa8ncia de l'Esgl\xc3\xa9sia de Santa Maria sembla obeir les necessitats de culte religi\xc3\xb3s d'un nucli de pag\xc3\xa8s. La documentaci\xc3\xb3 de l'esgl\xc3\xa9sia data del segle XII. L'any 1126 es troba com a obra dels Monjos de Sant Lloren\xc3\xa7 de Munt. L'any 1141 \xc3\xa9s documentada com una capella constru\xc3\xafda per un tal Guillem d'Horta._NEWLINE_La capella est\xc3\xa0 situada en una cru\xc3\xaflla que uneix els nuclis poblats de la conca del Ripoll i era molt sovint visitada pels vianants. Despr\xc3\xa9s, a causa de la forta davallada demogr\xc3\xa0fica que pos\xc3\xa0 el pa\xc3\xads durant la Baixa Edat Mitjana, repercut\xc3\xad molt en tot el mass\xc3\xads de Sant Lloren\xc3\xa7, i la capella perd el seu car\xc3\xa0cter inicial i adopta funcions d'ermita. Tot i aix\xc3\xad, la Capella de Les Arenes ha estat un lloc molt freq\xc3\xbcentat pels habitants de la comarca. Els ermitans tenien el tractament de frare i vestien h\xc3\xa0bit. Eren designats pel rector de Sant Feliu del Rac\xc3\xb3 i podien residir a la casa annexa a l'esgl\xc3\xa9sia, conrear les terres de l'ermita i realitzar certes funcions religioses i de culte. En el per\xc3\xadode de 1718-1751 hi havia cinc ermitans. Actualment casa i capella resten tancades."